Willelmus, Dei gratia Senonensis archiepiscopus et apostolice sedis legatus, dilectis filiis Garmundo abbati, totique capitulo ecclesie Sancti-Johannis Senonensis, in perpetuum. Justa desideria justum est adimplere, et pietatem sectantibus materia ministranda pietatis. Eapropter, dilecte in Domino fili, Garmunde, tibi et fratribus tuis Domino tecum famulantibus, quorum ut apud homines opinio sic apud Deum devotio creditur approbari, concedimus in perpetuum et assignamus ecclesiam de Molendinoleonis et ecclesiam de Nova-Villa que sita est super Vennam, et ecclesiam de Tellio, et ecclesiam de Vallemauri et ecclesiam de Serbona, et ecclesiam de Montebarres, et ecclesiam de Boscummun, cum omnibus appendiciis earum. Ad tuam igitur et successorum tuorum diligentiam pertinebit predictas ecclesias libere et integre possidere, ibique canonicos qui parrochias regant ponere et omnia prout res exigere videbitur disponere, salvo dumtaxat pontificali jure et subjectione nostra. Actum Senonis, in pontificali domo, anno ab Incarnatione Domini Mº Cº LXXº IIº; astantibus de clericis nostris, Hugone, archidiacono; Hilduino, tessaurario; Odone, decano; Goffrido, precentore; Teone, cellerario; Guidone, archidiacono; Symone, archidiacono; Hugone, archidiacono.